open-index/open-wikipedia-markdown huggingface dataset:
Monotoniegenskaper

**Monotoniegenskapene** forteller når en graf stiger eller synker. For eksempel har f(x)=x^2+4x-5 følgende monotoniegenskaper:
*f vokser når x>-2  
*f synker når x 

Monotoniegenskapene finner vi ved å tegne fortegnsskjema. For å tegne et fortegnsskjema bruker vi den deriverte av f(x), som i dette tilfellet er: f'(x) = 2x+4
M1 (Berlins sporvei)

Metrolinje **M1** er en trikkelinje fra Berlin sentrum til bydelen Pankow. Linjen starter ved Museumsinsel (Am Kupfergraben) nær Humboldt-Universität i bydelen Mitte og går via Friedrichstraße stasjon og Hackescher Markt over Schönhauser Allee til Pankow.  Her deler linjen seg – en linje går til Rosenthal Nord og den andre ender i Schillerstraße. Til Schillerstraße er M1 en metrolinje med avgang minst hvert tiende minutt og 24 timers drift (med 30 minutters frekvens mellom 0030 og 0430), grenlinjen til Rosenthal Nord har 20 timers drift. Linjen er 12,4 km lang og har 39 stoppesteder.

## Eksterne lenker
* https://web.archive.org/web/20091003121311/http://www.bvg.de/index.php/de/3739/name/MetroTramlinie+M1.html
Finlandshjelpen

**Finlandshjelpen** var betegnelsen på humanitær bistand som ble gitt fra andre land i Norden til Finland under vinterkrigen 1939-1940, hvor landet ble angrepet av Sovjetunionen. Finlandshjelpen ble organisert av Foreningen Norden.

## Finlandshjelpen i Norge
Den norske foreningen samlet sammen med flere nasjonale organisasjoner inn 2,4 millioner kroner, samt klær sanitetsutstyr, redskaper og varer for 600.000 kroner. Aksjonen gikk under navnet *Landsinnsamlingen til Finnland*. Flere kommuner arrangerte innsamlingsaksjoner på vegne av Finlandshjelpen. En av privatpersonene som bidro til aksjonen var den norske forfatteren Sigrid Unset. Hun auksjonerte bort nobelprismedaljen hun hadde vunnet i litteratur til inntekt for Finlandshjelpen.

Selv da Vinterkrigen var over den 13. mars 1940 så fortsatte innsamlingene. I Norge stoppet innsamlingen brått grunnet det tyske angrepet på Norge 9. april 1940. På det tidspunkt var varer og penger for 1,4 millioner forsatt ikke oversendt til Finland. I en overenskomst med Foreningen Norden og Finsk Folkehjelp ble det besluttet at dette kunne brukes på hjelpearbeidet i de krigsherjede områder i Norge.


Fil:Frivillige arbeidere til Finland (Henriksen & Steen).jpg|Avreise for norske frivillige arbeidere til Finland. 
Fil:Automobiler til Finland (Henriksen & Steen).jpg|Nyttekjøretøyer som skal sendes til Finland. 
Fil:Røde Kors, ambulansebil til Finland (Henriksen & Steen).jpg|Ambulanser fra Norges Røde Kors til Finland. 
Fil:Ryggsekkinnsamling til Finland (Henriksen & Steen).jpg|Innsamling av ryggsekker til Finland. 


## Referanser


## Eksterne lenker
*
Otto Leisner

**Otto Leisner** (født 16. januar 1917, død 16. august 2008) var en dansk radio- og TV-vert. Han var også ridder av Dannebrog.

Otto Leisner var blant pionerene innen dansk fjernsyn. Han var således med da man i 1948 utførte de første forsøkene med fjernsyn i Danmark i Tivoli. Det startet dog i radioen i 1945 da den fortsatt het Statsradiofonien. Blant annet var det han som i 1951 omdøpte *Radioens Ønskekoncert* til *[[Giro 413]]*.

Han skrev også sangtekster.

## Referanser


## Eksterne lenker
* 
*
Frihetsmonumentet

**Frihetsmonumentet** kan vise til:

*For det nasjonale frihetsmonumentet i Narvik, se Trinigon 3
*For monumentet i Narvik, oppført i 1956, se Frihetsmonumentet (Narvik) 
*For monumentet i Ruse i Bulgaria, se Frihetsmonumentet (Ruse)
*For monumentet i Tblisi i Georgia, se Frihetsmonumentet (Tbilisi)
*For monumentet i Riga i Latvia, se Frihetsmonumentet (Riga)
Peter Stump

**Peter Stump** (født 1525 i Bedburg i Tyskland, død 31. oktober 1589) var en tysk bonde, seriemorder og kannibal, som også var kjent som «Varulven fra Bedburg».

Peter Stump ble også kalt «Stubbe-Peter». Han startet sine grusomme handlinger i 25-årsalderen, hvor han som varulv skulle ha drept minst 16 mennesker.

I Köln hadde en like siden 1565 funnet ihjelrevne kropper, armer og bein spredd omkring. Mange av disse var Peter Stumps fiender, og det lyktes myndighetene å oppspore synderen ved hjelp av hunder. 

## Begredelig liv og onde gjerninger
Under rettssaken erklærte han seg også skyldig i å ha revet fosteret ut av en gravid kvinne, for å begått voldtekt mot barn, og for å ha spist hjernen til den sønnen som han fikk etter et incestiøst forhold til sin egen datter. Guttens hjerne påsto han å ha spist mens hans datter og elskerinne så på. Dermed ble også disse to arrestert. 28. oktober 1589 ble de alle tre funnet skyldige og dømt til døden. Eksekusjonen fant sted ved Köln tre dager senere.

«Stubbe-Peter» ble henrettet ved bruk av grov tortur. Han ble steilet på hjul med glødende pigger, fikk kjøttet flådd av, og ble både halshugd og brent på bål mens datteren og elskerinnen måtte bivåne det hele. Etterpå ble også disse brent.

## Pamflett
Den mest omfattende kilde til saken mot «Stubbe-Peter» er ikke annet enn en populær pamflett på 16 sider, utgitt i London i 1590. Den har åpenbart vært en oversettelse fra tysk, men det har ikke vært mulig å oppdrive originalen. Av den engelske pamfletten eksisterer det derimot to kopier, som ble oppdaget av okkultisten Montague Summers i 1920.

Pamfletten beskriver Stubbe-Peters liv, hans angivelige forbrytelser, selve rettssaken og noen attester fra naboer og utsagn fra folk som hadde vært vitne til forbrytelsene.

## Referanser


*Crime Library
The Downhill Lie

***The Downhill Lie: A Hacker's Return to a Ruinous Sport*** (2008) er en selvbiografisk bok av Carl Hiaasen. Boken tar for seg Carl Hiaasens comeback til golfsporten etter å ikke ha spilt golf på 32 år. 

Boken er vekselvis bygget opp som en biografi med kapitler og en dagbok som i ujevne rykk strekker seg fra Dag 1 til Dag 577.

Et tilbakevendende problem for Carl Hiaasen, er den variable golfsvingen hans som ved fem slag gir fem vidt forskjellige resultater. Hiaasen blir etterhvert medlem i Quail Valley golfklubb i hans hjemstat, Florida.

Carl Hiaasens svart humor gjennomsyrer hele boken. Han beskriver mange morsomme episoder, blant annet golf med frosker, skilpadder samt da han ene og alene klarer å delvis senke golfcarten sin i ett vannhull på en golfbane. I en e-post til kameraten Mike Leibick, stiller Hiaasen ham følgende retoriske spørsmål: 

I boken blir vi også mer kjent med Carl Hiaasens personlige liv. Forholdet til faren, Odel Hiaasen, refereres det til jevnlig ettersom tid med faren var delvis motivasjonen for å begynne med sporten første gang som ungdom.

Boken er også gitt ut under tittelen *Fairway to Hell: How golf ruined my life... again!* men er ikke blitt oversatt til norsk.
Pjotr Vins

**Pjotr Georgijevitsj Vins** (russisk: Пётр Георгиевич Винс; ukrainsk: Петро Георгійович Вінс, *Petro Heorhijovytsj Vins*; født 1. mai 1956) er en menneskrettsforkjemper fra Ukraina. Han er sønn av baptistlederen Georgij Vins, som i 1975 ble dømt til 10 års frihetsberøvelse. 

Petro Vins arbeidet for den ukrainske Helsingforskomiteen med å samle opplysninger om religionsforfølgelse i Sovjetunionen.

## Bibliografi
* *Der Familie entrissen* – aus d. Tagebuch e. christl. Sträflings in Russland , Vater, Mutter, Sohn, sie alle wählen d. Weg d. Kreuzes statt d.d. Kompromisses. 1975 ISBN 392121307X

## Kilder
* Hvem Hva Hvor 1979 side 117
Trond Enger

**Trond Enger** (født 30. juni 1975) er humanist og generalsekretær i Human-Etisk Forbund. 

Den 1. februar 2018 tiltrådte han stillingen som generalsekretær i Human-Etisk Forbund, og tok over etter Kristin Mile. Den 1. mars 2021 ble han valgt som styreleder i Samarbeidsrådet for tros- og livssynssamfunn (STL). Trond Enger jobbet også for Norge som et livssynsåpent samfunn da han satt i Oslo kommunes tros- og livssynsutvalg i 2019–2020. Utvalget fremmet en rekke konkrete forslag for forbedring av byens mangfoldspolitikk. 

Fra 2012 til 2018 var Enger generalsekretær i Venstre. Fra 2004 til 2009 var han generalsekretær for Landsrådet for Norges barne- og ungdomsorganisasjoner. I 2010 var Enger daglig leder i Miljøagentene, og i 2011 tiltrådte han som generalsekretær i 4H.

Han har tidligere vært leder i Norsk studentunion (2003–2004) og nestleder i Oslo Venstre (2010–2012). Enger var styreleder i Frikanalen 2009–2012 og i Voksenopplæringsforbundet (VOFO) fra 2011 til 2013. Han var i perioden 2005–2011 styremedlem i Frivillighet Norge.

Enger har en cand.mag.-grad med bl.a. statsvitenskap og sosiologi.

## Referanser
Giftsumak

**Giftsumak** (*Toxicodendron radicans*) er en plante i familien Anacardiaceae. 

Planten er en løvfellende, forvedet klatreplante som dekker skogbunnen og kryper opp langs trestammer i løvskoger. Den klatrer ved hjelp av festerøtter. Bladene er trekoblete. Blomsterstanden er et 5&nbsp;cm langt aks. Frukten er en avlang steinfrukt som er gråhvit når den er moden.

Til tross for det engelske navnet «poison ivy», er planten ikke nært beslektet med eføy (*Hedera helix*). Planten produserer urushiol, en hudirritant som hos de fleste mennesker forårsaker et kraftig og sterkt kløende utslett, også kjent som urushiol-indusert kontaktdermatitt (kontakteksem). Urushiol er ikke regnet som en gift, men et allergen, da det får kroppens immunforsvar til å svare med en allergisk reaksjon. Selv en lett berøring av hud mot denne planten kan gi alvorlige, brannsårliknende utslett. 

Giftsumak er viktig for dyrelivet. Mange fugler og småpattedyr bruker plantene som skjulested eller bygger reir her. Bomullshalekaniner eter kvistene om vinteren, og bærene er viktig føde for nordkrattvaktel, villkalkun, hakkespetter, stær, hvitstrupespurv, myrteparula og andre fugler. Hvithalehjort beiter på bladene om våren og sommeren.

Arten er ganske variabel og deles i flere underarter. Den er utbredt i østlige deler av Canada og USA, i fjellene i Mexico og Guatemala og på Bahamas og Bermuda. Subsp. *hispidum* vokser i Kina, Japan og på de russiske øyene Kurilene og Sakhalin. 

Denne planten brukes i det homeopatiske preparatet *Rhus Toxicodendron*. Det hevdes at den hjelper mot blant annet leddsmerter, stive muskler, RLS og hudproblemer.

## Galleri

Poison Ivy (6074193937).jpg|Bladverk
Toxicodendron radicans 01.jpg|Blomster
Toxicodendron radicans (L.) Kuntze - eastern poison ivy, poison ivy, poisonivy (3778180456).jpg|Bær
2014-10-29 13 43 39 Poison Ivy foliage during autumn leaf coloration in Ewing, New Jersey.JPG|Høstfarge
Urushiol induced contact dermatitis.jpg|Blemmer på huden etter kontakt med planten


## Referanser




## Kilder
* 
* 
* 
* 
* 

## Eksterne lenker
*
Shoko Nakagawa

**Shokotan** (しょこたん), virkelig navn **Shōko Nakagawa** (中川 翔子), (født 5. mai 1985 i Tokyo, Japan) er et japansk idol, skuespillerinne, illustratør og sangerinne.

Shokotan debuterte som underholder i 2001, og slapp sin første CD i 2006. Hennes offisielle blogg åpnet i 2004, og hadde per 2. februar 2008 nådd over en milliard treff.

Shokotan er programleder for TV-programmene Pokémon Sunday og Waraiga Ichiban.

## Utgivelser

## Referanser


## Eksterne lenker
* 
*
Veøy Billag

**Veøy Billag** var et rute- og transportselskap som ble etablert i 1960 med adresse Åfarnes i daværende Veøy kommune. Selskapet ble i 2001 omorganisert, og består av Veøy AS med datterselskapet Veøy Holdning AS (eiendomsselskap), dessuten operatørselskapene Veøy Buss AS, og tre enheter for godstrafikk: Veøy Sør AS, Veøy Vest AS og Veøy Øst AS.

## Historikk

Veøy Billag var en fusjon av tre lokale rutebilselskaper:

1. Åfarnes Auto (Arne Alfarnes og Olaf Klungnes)

2. Vistdalsruta (Kristian Langseth, Mittet)

3. Nesjestranda Auto (Olaf Misfjord, Nesjestranda)

Selskapsformen var fra starten av I/S, fra 1965 A/S. Selskapet overtok 1. januar 1960 rutene fra de tidligere selskapene.

Veøy Billag overtok i 1970 Isfjordruta v/ Ole Voldstad og i 1990 Rauma Billag. Dermed hadde selskapet hånd om all lokal rutebiltrafikk i Rauma kommune, dessuten deler av Molde kommune (Skåla).

## Virksomhet

Veøy Billag hadde konsesjon for person- og godsruter Åndalsnes-Åfarnes-Sølsnes-Molde, og med sideruter Lerheim-Eidsbygda-Rødven, Åfarnes-Mittet-Vistdal og dessuten i områdene rundt Nesjestranda.

Fra 1970-tallet ble godstrafikk utenfor rute et viktig satsingsområde. Denne trafikken har i hovedsak gått i regi av Linjegods, seinere av DB Schenker. Omfanget av denne trafikken har økt betraktelig over tid og utgjor i dag 80-90 prosent av selskapets omsetning. Det har særlig skjedd gjennom overtakelse av andre selskapers godstrafikk. Til sammenligning utgjør Veøy Buss under 10 prosent av den totale omsetningen i Veøy-selskapene.

Veøy Billag bygde tidlig på 1960-tallet et rutebilanlegg med kontor og verksted på Åfarnes. Utover 1970-tallet ble Åndalsnes i større grad sentrum for selskapets virksomhet. Det ble kjøpt en anlegg her i 1978 og kontor og verksted ble flyttet hit.
Tale Hungnes

**Tale Hungnes** (født 1978) er utenlandssjef for Caritas Norge.I august 2025 overtar hun som daglig leder i organisasjonen Framtiden i våre hender.

## Virke
Tale Hungnes har mastergrad i menneskerettigheter, med grunnutdanning i statsvitenskap og drama- og teaterkommunikasjon. Hun var tidligere leder i Changemaker, ungdomsbevegelsen til Kirkens Nødhjelp. Hun har også tidligere vært generalsekretær i Landsrådet for Norges barne- og ungdomsorganisasjoner fra høsten 2009 til 2012. 

Hungnes har også arbeidet som seksjonsleder og landdirektør i Kirkens Nødhjelp, vært bystyrerepresentant (SV) i Bergen og medlem i Mellomkirkelig råd, samt tilknyttet Amnesty International som politikk - og samfunnssjef.

## Referanser


## Eksterne lenker
* «Taletrengt tro» – Intervju i Vårt Land 23.06 2009
* Ukeavisen ledelse: «Demokratisk leder-Tale»
* Tale Hungnes: «Gå i fred og tjen Herren med hellig uro»
Nusa Dua

**Nusa Dua** er en liten by sør på øya Bali i Indonesia. Navnet betyr «Den andre øya». Byen ligger 40 kilometer fra provinshovedstaden Denpasar og 20–30 minutters kjøring fra flyplassen på Bali.

Byen er populær blant turister og er kjent for mange luksushotell. Like nord for Nusa Dua ligger halvøya Tanjung Benoa, med landsbyen Benoa og mindre eksklusive hoteller.

## Eksterne lenker
*Nusa Dua hos Lonely Planet
Sentrumsalliansen

**Sentrumsalliansen** er et norsk politisk parti som første gang stilte liste ved stortingsvalg ved valget i 2009. 

Partiet ble dannet i Bergen i 2007 av tidligere medlemmer av Arbeiderpartiet:. Blant annet den tidligere nestleder og medlem i Arbeiderpartiet i Bergen, Merete Andreassen og Salar Salih Partiet ble dannet blant annet på grunnlag av at en mente AP ikke representerer grasrota og bredden i befolkningen. En mente nlant annet at AP var blitt topptungt, og at ledelse og verv ble fordelt på for få personer. De sa den gangen at de ønsket å fylle vakuumet som de mente eksisterte mellom Arbeiderpartiet og Høyre. Partiet stilte til valg i Bergen ved kommunevalget i 2007 under navnet *Det sosialdemokratiske parti* og fikk 537 stemmer, som var 0,5 % av stemmene i Bergen. Det ble dermed ikke representert i bystyret.

Ved stortingsvalget 2009 stilte partiet liste bare i Hordaland. Toppkandidaten var Salar Salih. Partiet opplyste at deres fremste mål var å «fremme Hordaland og Vestlandets krav til rettferdig fordeling», og videre at de inviterte «velgerne med på en regional politisk mobilisering for å komme forfordelinga av Østlandet til livs.» Partiet fikk 241 stemmer.

## Referanser


## Eksterne lenker
*
Bjarne Dæhli

**Bjarne Dæhli** (født 1980) var i perioden 2007-2011 leder i Landsrådet for Norges barne- og ungdomsorganisasjoner (LNU). Han har bakgrunn fra flere barne- og ungdomsorganisasjoner, blant annet Europeisk ungdom.

Han er utdannet bachelor i PR- og kommunikasjonsledelse fra Handelshøyskolen BI og som fenrik fra Befalsskolen for Kystartilleriet.

Siden 2009 er han nestleder i hovedstyret til FN-sambandet. Fra 2017 er han generalsekretær i Norsk musikkråd.

## Referanser
Alice i Eventyrland (andre betydninger)

***Alice i Eventyrland*** kan vise til:

**[[Alice i Eventyrland]]*, en barnebok av Lewis Carroll
*''Alice i Eventyrland'' (1951), en Disney-film fra 1951 basert på boken
*''Alice i Eventyrland'' (1966), en TV-film fra 1966 basert på boken
*''Alice i Eventyrland'' (2010), Tim Burtons film fra 2010 basert på boken
Nouâdhibou

**Nouadhibou** er en by i det nordlige Mauritania, beliggende ved Atlanterhavet. Havnen i Nouadhibou er den største i Mauritania, der særlig jernmalmutførsel og fiskerier er de viktigste aktivitetene. Tidligere het byen Port Etienne.

Skip med lasteevne inntil 175 000 tonn kan anløpe malmhavnen. 

Folketallet i byområdet Nouadhibou ligger på i overkant av 70 000, for kommuneområdet er det nærmere 90 000 innbyggere. Byen danner endestasjon for en jernbane som frakter jernmalm fra gruvene i traktene rundt Zouerat, nærmere 750 kilometer lenger øst i landet. Jernbanen er åpen for passasjerbefordring.

Ellers har Nouadhibou en mellomstor flyplass som gir forbindelse til andre flyplasser i Mauritania, andre land i det nordvestlige Afrika og til noen av Kapp Verde-øyene og Kanariøyene. Fra Nouadhibou løper en riksveg langs kysten til hovedstaden Nouakchott.
Kjos (andre betydninger)

**Kjos**, som egentlig refererer til en liten vik, har flere betydninger:

;Steder
* Kjos, bydel i Kristiansand
* Kjos (Lunder), gårdsbruk i Soknedalen i Ringerike

;Personer
* Bjørn Kjos
* Kari Kjønaas Kjos
* Hans-Kristian Kjos Sørensen

;Bedrifter
* Kjos Sag & Høvleri i Soknedalen i Ringerike

## Se også
* Kjosen (pekerside)
In contumaciam

**In contumaciam** fra latin = «i ulydighet» er ment å uttrykke det forhold at vedkommende har unnlatt å møte opp til en stevning.

## Terminologi
Dom *in contumaciam* er i rettsterminologien en rettskraftig dom avsagt til tross for at den skyldige ikke var til stede. Slike fraværsdommer ble vanligvis gjort fordi den skyldige enten ikke gadd eller fant noen grunn til å møte opp og svare for anklagene, men heller valgte å ta straffen som den kom.

Grunnene for ikke å møte til stevningen kunne være flere:
* at en vil vise forakt for retten
* at en er uenig i premissene for stevningen
* at en erkjenner skyld og betingelsesløst godtar hva retten kommer frem til.

## Folkelige reaksjoner
Det kan imidlertid også bli avsagt dom dersom det ikke har lyktes å få fremstilt tiltalte for retten. Dette er domsavsigelser som gjerne følges opp med en sosial avstraffelse in effigie.

En liknende form for uthenging var i renessansens italienske bystater å lage et «ærekrenkende portrett» i fresko for å spotte vedkommende «syndebukk» på sentralt sted i byen. Slike *[[pittura infamante]]* ble gjerne utført for å ramme navngitte personer som på ulike måter hadde unndratt seg straff i forbrytelser en mente de var skyldig i, men kunne også forekomme for å gjøre narr av enkeltpersoner.

## Se også
* Avstraffelse in effigie
* Pittura infamante

## Kilder
*
Nikki Sixx

**Nikki Sixx** (født under navnet **Frank Carlton Serafino Feranna, Jr,** 11. desember 1958 i San Jose i California i USA) er bassist, forfatter, fotograf og grunnlegger av og hovedlåtskriver for det amerikanske rockebandet Mötley Crüe. Han endret navnet sitt tidlig i tjueårene til Nikki Sixx. Han har tidligere spilt i bandet London.

## Mötley Crüe
Nikki var den som samlet gruppa, og han skriver nesten alle sangene og er selve hjertet av Mötley Crüe. Han står bak mange slagere, som «Wild Side» og «Girls, Girls, Girls». Dette er bare noen få av hitene han har skrevet.

## Referanser


## Eksterne lenker
* 
* 
* 
*
Parikrisen

**Parikrisen** er betegnelsen på årene etter 1. verdenskrig. Under første verdenskrig hadde mange land tatt opp lån hos andre stater, og gjeldsbyrder internt i de europeiske landene hadde blitt forrykket. Også Norge hadde tatt opp lån under krigen, og når disse skulle tilbakebetales hadde de valutaene man opptok lånene i, endret verdi i forhold til hverandre. Valutaene hadde svekket seg i forhold til gull, og tilbakebetaling av utenlandsgjeld etter tidens nye valutaverdier ville innebære at man ikke «gjorde opp for seg».

For den norske sentralbanksjefen Nicolai Rygg ble det en æressak å betale tilbake lånet og han førte en stram penge-, rente- og kredittpolitikk for å få kronen tilbake til den verdien den hadde før verdenskrigen. Hans mantra overfor presse og politikere var at  «vi skal betale det vi skylder».

Resultatet av paripolitikken ble høye realrenter og færre investeringer og lånene ble tyngre å betale. I tillegg ble det problemer med lønnsoppgjør fordi arbeidsgivere måtte senke lønningene til arbeidstakerne hvis bedriften fremdeles skulle være konkurransedyktig. Resultatet ble en langvarig, seig nedgangskonjunktur som i ettertid har blitt kalt parikrisen.
Nordmørsekspressen

**Nordmørsekspressen** var navnet på ekspressbussrutene som gikk mellom 2003 og 2010 på strekningen Kristiansund – Tingvoll – Sunndalsøra – Oppdal – Dombås – Gardermoen – Oslo. Rutene ble kjørt av Nettbuss Møre (tidligere Team Møre) og var en del av NOR-WAY Bussekspress' rutenett.

## Historie
Rutebiltrafikken Kristiansund – Tingvoll – Sunndalsøra – Oppdal har en lang historie som går tilbake til 1915. Det var Kristiansund-Oppdal Auto (KOA) som utviklet dette rutenettet. Etter en del sammenslåinger opp gjennom årene var fra 2001 Team Møre navnet på selskapet som trafikkerte strekningen, og ruta mellom Kristiansund og Oppdal hadde rutenummer 331. I 2002 ble selskapet overtatt av Nettbuss, og det ble arbeidet aktivt med å forlenge ruta til Oslo.

Fra ruteskiftet 1. mai 2003 ble eksisterende rute Kristiansund – Oppdal gjort om til NOR-WAY-rute med rutenummer 590 og fikk navnet *Nordmørsekspressen*. 1. juni kom også ruta videre fra Oppdal til Oslo i gang som nattrute med rutenummer 149 for hele strekningen. Fra 1. mai 2005 endret rute 590 nummer til 550, og fra 1. mai 2006 ble begge rutene samlet til rute 149.

På grunn av lav inntekt og minkende passasjertall ble ruta til Oslo lagt ned fra og med 23. august 2010. Ruta mellom Kristiansund og Oppdal fortsatte å gå som togbuss og fikk rutenummer 901. De fleste avgangene korresponderer med tog mellom Oppdal stasjon og Oslo. Fra og med 10. oktober 2016 ble ruta en del av Fram Ekspress.

## Referanser
Rauma Billag

**Rauma Billag** A/S var et rutebilselskap som ble etablert i 1980. Selskapet hadde kontoradr. i Måndalen, Rauma kommune i Møre og Romsdal.

## Historikk

1. juli 1980 overtok Rauma Billag rutene til Måndalen og Innfjorden Billag og Valldal-Åndalsnes Rutebillag sine ruter i Romsdal. Dermed fikk selskapet disse rutestrekningene:

1. Åndalsnes – Innfjorden – Måndalen – Vikebukt (m/ godsrute til Molde)

2. Åndalsnes – Verma – Bjorli – Dombås

3. Lokalruter/ sideruter

Høsten 1990 ble Rauma Billag overtatt av Veøy Billag. Det fortsatte som eget selskap, men hadde felles administrasjon med Veøy Billag på Åndalsnes. Veøy Billag ble omorganisert i 2001, og bussvirksomheten i de to selskapene ble da samlet i Veøy Buss.

## Eksterne lenker
* Bilder av busser fra Måndalen og Innfjorden Billag / Rauma Billag på Digitalt Museum
Natalja Estemirova

**Natalja Khusainovna Estemirova** (1958–2009) var en russisk menneskerettighetsaktivist som arbeidet i Kaukasus. Hun var styremedlem i menneskerettighetsorganisasjonen Memorial. Den 15. juli 2009 ble hun bortført i Groznyj i Tsjetsjenia og senere funnet skutt og drept.

## Liv og virke
Natalja Estemirova var av blandet russisk-tsjetsjensk etnisitet. Hun var mor til en tenåringsdatter datter og enke etter en tsjetsjensk politimann. 

Estemirova hadde studert historie ved universitetet i Groznyj og jobbet som lærer i byen til 1998. Siden Den andre tsjetsjenske krig i 1999 hadde hun samlet inn informasjon om brudd på menneskerettigheter i Tsjetsjenia. 

Fra 2000 arbeidet hun ved Memorials kontor i Groznyj. Der arbeidet hun blant andre sammen med Anna Politkovskaja og juristen Stanislav Markelov som begge ble myrdet, henholdsvis i 2006 og i 2009. Før hun selv ble myrdet hadde Estemirova arbeidet for å finne ut hva som skjedde da Politkovskaja ble myrdet. 

Estemirova representerte Memorial da organisasjonen ble tildelt *[[Right Livelihood Award]]* i en seremoni i Riksdagen i Stockholm 2004. Året etter ble hun og Sergej Kovaljov, formann i Memorial, tildelt Robert Schuman Medal av Det europeiske folkepartiet. I oktober 2007 ble hun tildelt Anna Politkovskajaprisen av Reach All Women in War, en menneskerettighets-organisasjon som arbeider spesielt for kvinners menneskerettigheter i krigssituasjoner.

## Drapet
Den 15. juli 2009 ble Natalja Estemirova (ifølge Tanja Lokshina i Human Rights Watch i Moskva) bortført fra sitt hjem i Groznyj av ukjente personer rundt klokka 08:30. Hennes kolleger ante uråd da hun ikke hadde dukket opp til et møte som planlagt. De dro hjem til henne der de fant øyevitner som  kunne fortelle hva som var hendt. To vitner hadde sett Estemirova bli tvunget inn i en bil mens hun ropte at hun var bortført. 

Lokshina sa at Estemirova jobbet med «ekstremt sensitive» tilfeller av menneskerettighetsovergrep i Tsjetsjenia da hun bortført. Hun sa også at Estemirova var blitt bortført på grunn av sitt yrke. Human Rights Watch sendte krav til både Kreml og den tsjetsjenske presidenten Ramzan Kadyrov om at Estemirova måtte returnere hjem uskadd. 

Vladimir Markin, pressesekretær ved undersøkende komité for den russiske tilsvarende Den aktor generalsekretær, kunngjorde at liket av en kvinne med en kulehull i hodet og brystet var blitt funnet ved 16:30 i skogen 100 meter fra en motorvei i nærheten av landsbyen Gazi -Yurt i Nazran. Ved hjelp av innholdet i kvinnens veske ble det konstatert at det var Estemirova. 

## Minne
Natalia Project er et internasjonalt prosjekt for å tilby trygghetsalarmer til utsatte menneskerettsforkjempere over hele verden. Prosjektet er oppkalt etter Estemirova. 

## Fotnoter


## Referanser
Johan Henrik Wiers-Jenssen

**Johan Henrik Wiers-Jenssen** (født 30. april 1897 i Kristiania, død 27. mars 1951 i New York City) var en norsk petitjournalist og teatersjef.

Han var petitjournalist i Aftenposten 1917&ndash;1925 og skrev under psevdonymene **Johe** og **Gamin**. Wiers-Jenssen var direktør for Chat Noir i Oslo 1926&ndash;1934, sjef for Nationaltheatret 1934&ndash;1935 og igjen direktør for Chat Noir 1935&ndash;1951.

Hans første hustru var Tordis Brekke (1870-1939), som han giftet seg med i 1919, hans annen hustru var skuespillerinnen Anne-Lise Wang (1920-1967), som han giftet seg med i 1948. 

I 1921 utgav han samlingen *Gamins epistler*. Hans bok *Hva jeg vet om kvinnen* (1932) bestod av hundre tomme sider i pen skinninnbinding. Som humorist var han også bidragsyter i Aschehoug forlags årlige humorantologi Humør, for øvrig i likhet med sin mor, forfatteren Rigmor Wiers-Jenssen.

Johan Henrik Wiers-Jenssens far var forfatter og sceneinstruktør Hans Wiers-Jenssen.

## Bibliografi
* 1921: *Gamins epistler*
* 1921: *Chat Noir gjennem 10 aar* (redaktør)
* 1923: *Thilde og andre foreteelser*
* 1932: *Hva jeg vet om kvinnen*
* 1948: *Brever til en tante. Et tidsbilde*
* 1948: *Liten mann i dollarland*

## Referanser


## Kilder
* Store norske leksikon – Johan Henrik Wiers-Jenssen

## Eksterne lenker
*
Valley-bulldog

**Valley-bulldog** er opprinnelig en blanding av engelsk bulldog og boxer. Hunderasen ble skapt på midten av 1900-tallet og er mest vanlig i  Annapolis Valley i Nova Scotia, Canada. Formålet med rasen var å få fram en god kveghund og vokterhund med stor arbeidskapasitet. Avlslinjene kan føres mer enn femten generasjoner tilbake i tid. Det første registrerte kullet utenfor Canada stammer fra California i USA og er datert oktober 2003.

## Se også
* Bulldogger
Munthes gate (Oslo)

**Munthes gate** (25-41, 30, 38-40) er en gate på Frogner i Oslo. Den går fra Eckersbergs gate til Kirkeveien og krysser også Tidemands gate. Nordraaks gate ender i Munthes gate.

Før 1879 het denne gaten Bernt Ankers gate. Gaten fikk sitt nåværende navn i 1879 og er oppkalt etter maleren Gerhard Munthe (1795-1876). Gaten var i sin tid tenkt forlenget til Briskebyveien ved Munthes plass i sørøst, men ble ikke opparbeidet sørøstover fra Eckersbergs gate.

## Referanser


## Litteratur
* 

## Eksterne lenker
*
Ifinger

**iFinger** er en digital søkemotor for ordbøker som viser resultatet i et eget vindu ved siden av det brukeren jobber i. Brukerne kan laste ned fra et bredt spekter av utgivere av ordbøker som Ernst Klett Verlag og Cappelen Damm. iFinger tilbyr også direkte søk i Wikipedia. 

iFinger tas i bruk ved å flytte markøren over et ord på en webside, eller dobbeltklikke (ctrl + F11) på et ord i et hvilken som helst Windows-basert program. iFinger-motoren vil umiddelbart søke opp og levere den nødvendige informasjonen i et nedtrekksvindu.

Produktutvalget består av rundt 100 titler. 

**Følgende språkkombinasjoner tilbys i iFinger:**

*Norsk (Bokmål) **til/fra**  Engelsk, Spansk, Tysk, Fransk, Nynorsk	
*Engelsk	       **til/fra**  Norsk, Tysk, Spansk, Fransk, Italiensk, Russisk, Portugisisk, Polsk,Finsk, Nederlandsk 			
*Tysk	       **til/fra**  Norsk, Spansk, Fransk, Italiensk, Nederlandsk

**Følgende bransjeløsninger tilbys i iFinger:**
*Teknisk
*Juridisk
*Økonomisk
*Medisinsk

## Historikk
iFinger ble etablert av norske utgivere i 2000. iFinger har mer enn 2.5 millioner individuelle brukere, og tilbyr også globale multi-språk-løsninger for bedriftsnettverk.
Somerset Maugham Award

The **Somerset Maugham Award** er en britisk litteraturpris som deles ut i mai hvert år av Society of Authors. Den blir tildelt den eller de som anses å være de beste forfatterne under 35 år som har utgitt en bok i det foregående året. Prisen ble innstiftet i  av William Somerset Maugham og bærer hans navn. Prisen skal brukes på utenlandsreiser. Prispengene pr år er £12000.

Siden 1964, har prisen vanligvis blitt delt mellom flere vinnere i det enkelte år. I 1975 ble prisen ikke delt ut. Prisen er to ganger blitt gitt til sønnen av en tidligere vinner: Kingsley Amis (vinner i 1955) var far til Martin Amis (1974), og Nigel Kneale (1950) far til Matthew Kneale (1988).

## Hele listen av vinnere

## Referanser


## Eksterne lenker
* The Somerset Maugham Awards
Norges tradisjonelle karateforbund

**Norges Tradisjonelle Karateforbund** (**NTKF**) ble etablert i 1992 og er tilsluttet ETKF – European Traditional Karate Federation, og der i gjennom International Traditional Karate Federation (ITKF). NTKF omfatter for tiden ca. 17 klubber i østlandsområdet og Trondheim. Klubbene som er medlem av dette forbundet trener alle sammen stilarten tradisjonell Shotokan karate.

Sjefsinstruktør for Norges Tradisjonelle Karateforbund er Sensei Masao Kawasoe, 8. DAN, er bosatt i London. Han kommer tre ganger til Norge i løpet av året (vår, sommer og høst) for å holde treningssamlinger. Den største treningsamlingen i Norge foregår i Eikhallen i Tønsberg i midten av juni, der det er DAN graderinger for medlemmer i Norge. Dan står for grad av svart belte. Medlemmene har også tilgang til å reise til internasjonale treningssamlinger med høyt graderte instruktører fra mange land, som for eksempel de årlige leirene i Windsor om våren og Edinburgh om høsten.

Flere ganger i året arrangerer forbundet egne instruktør-, kata-, kumite og andre treningssamlinger.

*Nye retningslinjer for gradering i NTKF.* 
Teknisk komité har utarbeidet nye retningslinjer for gradering i NTKF. Disse gjelder fra og med vår semester 2012 .

* Barn (til og med 12 år) graderes med halvgradssystem (kari). 
* Barn under 12 år som viser ekstra høyt nivå kan gradere en hel grad 
* Barn graderer maks. to ganger i året
* Ungdom og voksne (fra og med 13 år) graderes etter det vanlige gradssystemet
* Ungdom og voksne kan gradere tre ganger i året. Det er opp til hver enkelt klubb å bestemme om de ønsker 2 eller 3 graderinger i året.

## Eksterne lenker
* Norges Tradisjonelle Karateforbund (NTKF)
Palle Huld

**Palle Huld** (1912–2010) var en dansk skuespiller.

## Jorden rundt
I 1928 vant Huld en konkurranse i dagbladet Politiken og vant en reise med skip, jernbane og bil. Konkurransen var arrangert i forbindelse med 100-årsmarkeringen  for den franske forfatteren Jules Vernes fødsel. Ved hjemkomsten ble han på Københavns Rådhusplads hyllet av 20 000 fremmøtte. Han beskrev sin reise rundt  jorden i boken *Jorden rundt i 44 Dage af Palle*. Den ble oversatt til over elleve språk. Hergé leste den, det inspirerte ham til å skape tegneserien Tintin.

## Scenekunstner
Etter et studieopphold i Canada 1928&ndash;1931 ble Huld tatt opp på Det kongelige Teaters elevskole i 1932, debuterte på teatret i 1934 og ble fast ansatt samme sted i 1936. Her spilte han  en lang rekke store roller gjennom nesten 50 år.

## Priser
Huld ble opp gjennom årene hedret med flere priser, blant annet Frederik Schybergs Mindelegat, Olaf Poulsens Mindelegat (1980) og Louis Halberstadts Æreslegat. Han ble i 2005 æreskunstner i Østermarie på Bornholm, hvor *Palle Hulds Hulvej* er oppkalt etter ham.

## Referanser


## Eksterne lenker
*
Nordby Shoppingcenter

**Nordby Shoppingcenter** er et kjøpesenter som ligger på grensen mellom Norge og Sverige, ved E6 på Svinesund. Senteret ligger i Strömstad kommune i Västra Götalands län.

Nordby Shoppingcenter åpnet i 1983. I 1993/93 ble Rasta AB i Sverige overtatt av SE Banken som var Rastas långiver. Sommeren 1994 inngikk et av selskapene til eiendomsinvestor Åge Øren en opsjonsavtale på kjøp av hele Nordby. Planen var at dersom Sverige sa ja til EU og Norge sa nei til å bli en del av EU, var det grunnlag for å kjøpe Nordby og utvikle det videre.
Åge Øren kjøpte Nordby i desember 1994, og i forbindelse med utvikling av nye ca. 4&nbsp;000 m² ble det tatt med noen medinvestorer. Eiendommen ble senere solgt til Coop Sverige og Coop Norge (50/50) som etter noen år solgte det videre til Olav Thon.

Sentere ble utvidet i 2004 og igjen i 2009. Per mai 2009 består senteret av 110 butikker, butikkarealet er om  lag 83&nbsp;000 m² og det er 3&nbsp;500 parkeringsplasser ved senteret. Kjøpesenteret er ett av Sveriges største, og 80-90 prosent av kundene er norske.

Senteret hadde i 2010 budsjettert med nærmere 6,5 millioner kunder og en omsetning på opp imot 3,5 milliarder svenske kroner.

Nordby Shoppingcenter eies av Olav Thon og Orvelin Group, og førstnevnte har majoritet.

## Nordby Supermarket
Nordby Supermarket åpnet dørene i 1999 og er nest største matbutikk på kjøpesenteret, med en omsetning på SEK 738 millioner i 2010 (ifølge nettstedet icanyheter.se 4. februar 2011). Butikken kjennetegnes av et stort utvalg spesielt på ferskvaresiden og kundegrunnlaget er først og fremst nordmenn på handletur over grensen.

Nordby Supermarket eies av Grensemat AB, som eies av Konsumentföreningen Bohuslän og Älvsborg og Coop Øst. Butikken flyttet inn i helt nye lokaler i 2012 i forlengelsen av eksisterende lokaler.

## MaxiMat Nordby
MaxiMat Nordby åpnet dørene i juni 2004, med en omsetning på  SEK 816 millioner i 2010. Den var Sveriges største matbutikk frem til den blei forbigått av Hypermat i Charlottenberg i 2014. Butikken kjennetegnes av et stort utvalg spesielt på ferskvaresiden og kundegrunnlaget er først og fremst nordmenn på handletur over grensen.

Også MaxiMat Nordby eies av Grensemat AB.

## Referanser
Dagens Næringsliv 27. april 1995

## Eksterne lenker
*
Stefan Docksjö

**Stefan Docksjö** (født 1968) er en svensk forfatter og markedsfører.
Pseudonym: Hummer

## Bibliografi (norsk)

* *Vann* 2005 (medforfattere Ingrid Zetterlund-Persson og Emma Sahlén (illustratør))
* *Hodet over vann* 2008 (medforfattere Dr Jannicke Moe (NIVA) og Dr Rajendra Pachauri (IPCC), tildelt Nobels fredspris 2007)

## Priser og utmerkelser

* Årets Pandabok (barneboksklassen) 2006

## Separatutstilling (i Norge)
* Tradewind Art, Oslo 2009 (Galleri Tjuvholmen)
Øivind Eckhoff

**Øivind Eckhoff** (1916–2001) var en norsk pianist og musikkforsker. I 1957 gav han ut Norges første vitenskapelige bok om homoseksualitet.

## Familie
Eckhoffs foreldre var litteraturhistoriker, professor Lorentz Eckhoff (1884–1974) og lærer Halldis Bomhoff (1885–1963). Fra 1949 til 1966 var han samboer med sosionom Arne Heli (1924–2006).

## Karriere
### Yrkesliv og musikalsk virksomhet
Eckhoff var amanuensis i musikkvitenskap ved Universitetet i Oslo fra 1965 til 1983.

Han begynte å spille piano som syvåring. Sin klaverdebut holdt han i Oslo den 30. november 1945, og han tok musikkpedagogisk eksamen ved Musikkonservatoriet i København 1953. Fra 1942 til 1960 var han knyttet til Riefling Klaverinstitutt som klaverpedagog, og opptrådte flere ganger i NRK radio som pianist.

### ''Vi som føler annerledes''
Øivind Eckhoff satte også spor etter seg i kampen for homofil frigjøring. Han var med helt fra starten av Det Norske Forbundet av 1948, og satt en stund i styret. I 1957 kom ham med boken *Vi som føler annerledes. Homoseksualiteten og samfunnet*. Boken ønsker å forklare årsakene til homoseksualitet, samt å klarlegge homoseksuelles vanskelige situasjon og plass i samfunnet. Boken ble utgitt under pseudonymet Finn Grodal. *Vi som føler annerledes* var Norges første vitenskapelige bok om homoseksualitet, og en av de få norske fagbøkene som er skrevet om emnet. Heli hjalp til med å samle inn relevant litteratur og brevene til "Finn Grodal" fra folk i hele landet. Heli skriver både om samboerforholdet og tilblivelsen av *Vi som føler annerledes* i boken *Åpen om det forbudte.*

## Skriftlige verk
* 1957: *Vi som føler annerledes. Homoseksualiteten og samfunnet* – under pseudonymet «Finn Grodal»
* 1959: *Sang fra bladet. Elementærkurs i hørelære med grunndrag av musikklæren*
* 1965: *Johan Svendsens Symfoni nr 1 i D-dur. Et tidlig vitnesbyrd om vesentlige trekk ved hans egenart som komponist*, mag.avh. UiO
* 1978: *The enigma of 'Haydn's opus 3*', i Studia musicologica Norvegica, nr. 4/1978

## Musikkomposisjoner
* 1947: *Kadenser til Mozarts klaverkonsert i d-moll*
* 1997: *Alvor* – 6 klaverstykker
* 1997: *Kraft og fred* – 7 klaverstykker

## Referanser


## Eksterne lenker
* Store norske leksikon/Norsk biografisk leksikon Biografiartikkel om Øivind Eckhoff
* Kilden *Viktig homobok fyller femti* artikkel om *Vi som føler annerledes*.
* Åpen om det forbudet av Arne Heli, 2006
Arkitekturåret 2009

**Arkitekturåret 2009** er en oversikt over blant annet fullførte bygninger av arkitektonisk betydning, priser, fødte og avdøde personer med tilknytning til arkitektur i 2009.

## Bygninger
*I Dubai, er ferdigstillelsen av Princess Tower som verdens høyeste boligtårn (i 2009). Det ventes å bli høyere enn 89-etasjers komplekset *[[23 Marina]]*.
* I Dubai ferdigstilles «Burj Dubai» i 2009, men åpnes offisielt som Burj Khalifa 4. januar 2010.

## Hendelser
*
## Priser
*AIA-gullmedaljen &ndash; Glenn Murcutt
*Alvar Aalto-medaljen &ndash; Tegnestuen Vandkunsten
*Arnstein Arneberg pris &ndash; Cicignion skole i Fredrikstad, tegnet av Ola Roald arkitektkontor, Tønsberg
*Eckersbergmedaljen &ndash; Kim Holst Jensen (arkitektur)
*C.F. Hansen-medaljen &ndash; Kim Herforth Nielsen
*Mies van der Rohe prisen &ndash; Snøhetta
* Nykredits Arkitekturpris &ndash; Entasis
*Royal Gold Medal &ndash; Álvaro Siza Vieira
*Vincent Scully-prisen &ndash; Christopher Alexander

## Dødsfall
* 4. januar – Odd Østbye, norsk arkitekt, professor ved Arkitekthøgskolen i Oslo (født 1925)
* 14. januar – Jan Kaplický tsjekkisk arkitekt (71) (født 1937)
* 23. februar – Sverre Fehn, norsk arkitekt (84) (født 1924)
* 20. mai – Arthur Erickson, canadisk arkitekt (84) (født 1924)
* 9. november – André Schimmerling, fransk arkitekt (født 1912)

## Referanser
Jens Pauli Skaalum

**Jens Pauli Skaalum** (1893–1978) var en færøysk politiker (Sb.) og lærer i Hvalba.

Han kom fra en lærerfamilie i Hvalba, som også var sterkt politisk engasjerte som «sambandsmenn»: Faren Óli Niklái Skaalum var lagtingsmann, og broren Oluf Skaalum var redaktør i partiets presseorgan.

Skaalum var varamann til Lagtinget fra Suðuroy, og møtte fra 1931 til 1932 for Oliver Effersøe, som tok ut permisjon av helseårsaker. Skaalum var også kommunepolitiker i Hvalba, fra 1939 til 1948 som sognestyreformann (borgermester).

## Referanser
Lillebil Kjellén

**Lillebil Kjellén** (født 3. desember 1921 i Drammen, død 7. mars 1994 i Stockholm) var en norskfødt svensk skuespiller.

Hun hadde sin oppvekst i Stockholm, der hun var elev ved Kungliga Dramatiska Teaterns elevskola.

I 1938 filmdebuterte hun i *Karriere* (Svensk tittel: *Karriär*) og i 1940- og 1950-årene spilte hun i flere svenske filmer.

Kjellén var gift med den norske skuespilleren Lars Nordrum.

## Filmografi (utvalg)

## Referanser


## Kilder
* Lillebil Nordrum Filmgrid.no

## Eksterne lenker
*
Álvur Kirke

**Álvur Kirke** (1939–2022) var en færøysk politiker.

Han var lagerarbeider og drosjesjåfør i Tórshavn og formann i yrkessjåførenes organisasjon, Samfylking, i ti år.

Han sympatiserte fra sin ungdom med Tjóðveldisflokkurin, men meldte seg ut i 1978, og viste blant annet til det han oppfattet som partiets strev for avkristning av Færøyene. Samme år ble han nominert av Føroya Framburðs- og Fiskivinnuflokkur, senere Kristiligi Fólkaflokkurin, på deres liste til lagtingsvalget. Han ble senere formann i hovedstyret i Kristiligi Fólkaflokkurin.

Ved partisplittelsen i Kristiligi Fólkaflokkurin i 1991 tilhørte Álvur Kirke flertallet som brøt ut og dannet Miðflokkurin. Kirke var formann i hovedstyret i hovedstyret i Miðflokkurin fra 1992 til 1994 og på nytt fra 1999 til 2001. Han møtte flere ganger på Lagtinget som varamann.

## Referanser
Borderterrier

**Border terrier** er en liten strihåret jakt-terrier. Rasen ble godkjent av The Kennel Club i England i 1920 men har vært regnet som rase mye tidligere. Den er opprinnelig fra The Border County, distriktet på grensen mellom England og Skottland. Den ble opprinnelig avlet frem for å jakte på rødrev og andre små og mellomstore skadedyr for bønder. 

## Opprinnelse og alder
Border terrieren er en av de eldste terrierrasene og stammer fra jegere som fantes på grensen mellom England og Skottland, derav navnet *Border* terrier. 
Bordereterrier ble brukt til å jakte på skadedyr, i hovedsak rev. Den ble avlet frem for å kunne jakte en hel dag i strekk og fortsatt ha energi nok til å følge reven ned i hiet, om reven søkte tilflukt der. For å klare dette måtte rasen ha høye ben, være rask og utholdende. Border Terrieren ble godkjent som egen rase av The Kennel Club i England i 1920.

## Utseende, anatomi og fysikk

Border terrieren har en smal, men lang kropp. Den har et oter-formet hode, bredt med et kort og kraftig snuteparti. Borderen har V-formede ører som er korte og henger ned mot hundens kinn. Halen er kort, tykk og skal bæres hevet. Pelsfargen kan være rød, hvetefarget, grizzle og tan. Pelsen er lettstelt og trenger å nappes minimum 2 ganger i året.
Hannhunden skal være 5,9 - 7,1kg tung og være 33-41cm i skulderhøyde. Mens tispene skal være 5,1 - 6,4kg tunge og være 28-36cm i skulderhøyde.
Borderen er en rase med få rasespesifikke sykdommer og den kan leve i 12-14 år.

## Bruksområde
Border terrieren er en allsidig hund som kan brukes til mye. Hunden er i hovedsak en jakthund, og er da naturligvis best i jakt, men den er også en meget god familiehund og kan gjøre det bra i mange grener innenfor hundesporten. Den er meget god i agility på grunn av sin fart, smidighet og høye utholdenhet. 
Den er også en god sporhund, da den har god luktesans og kan dermed gjøre det meget bra i denne aktiviteten. Siden Border terrieren er lettlært og elsker å lære nye kommandoer er den også populær i lydighetskonkurranser.

## Lynne og væremåte
Borderen er en selvsikker, oppmerksom og livlig hund, den er vennlig av natur og elsker å være der det skjer. Den er kontaktvillig og godlynt, men det er en jakthund og jaktlysten finnes fortsatt i rasen. Derfor kan den fort finne på å jage katter og mindre dyr. Border terrier er alltid intelligente og svært ivrige etter å behage. Deres evne til å tenke selvstendig og kreativt som ble absorbert i dem ved å jage rotter og rev frem fra bakken, beholdes av terrierne hele livet.
Borderen er en terrier, og som terriere flest kan den også være sta og egenrådig. Den trenger mye mosjon og mental stimuli for å trives maksimalt.

## Helse
Borders er en generelt hardfør rase, selv om det er visse genetiske helseproblemer forbundet med dem, inkludert:
* Hoftedysplasi
* Perthes sykdom
* Ulike hjertefeil
* Grå stær
* Progressiv retinal atrofi
* Anfall
* Canine epileptoid cramping syndrome (CECS)

## Referanser


## Eksterne lenker
* 
*  Border Terrier History
Den europeiske unions pris for samtidsarkitektur

Den **europeiske unions pris for samtidsarkitektur** eller **Mies van der Rohe-prisen** er en pris som annet hvert år blir utdelt av EU-kommisjonen og Fundació Mies van der Rohe, Barcelona, «for å anerkjenne og belønne kvalitetsarktikturproduksjon i Europa». Prisen er oppkalt etter arkitekten Ludwig Mies van der Rohe. 

## Liste over prisvinnere


Fil:Banco Borges e Irmão Vila do Conde 2011.jpg|1988 - Banco Borges e Irmão av Alvaro Siza
Fil:Stansted Airport.JPG|1990 - London Stansted lufthavnterminal av Norman Foster
Fil:Olimpic Badalona.jpg|1992 - Municipal Sports Stadium av Esteve Bonell and Francesc Rius
Fil:Waterloo from London Eye.jpg|1994 - Waterloo International railway station av Nicholas Grimshaw
Fil:Bregenz kunsthaus zumthor 2002 01.jpg|1998 - Kunsthaus Bregenz, av Peter Zumthor
Fil:San Sebastian Palacio Kursaal.JPG|2001 - Kursaal convention centre i San Sebastian av Rafael Moneo
Fil:Bahnhof Hoenheim.jpg|2003 - Trikkestasjon i Hoenheim, Frankrike av Zaha Hadid
Fil:Be Dutch Embassy 01.JPG|2005 - Nederlands ambassade i Berlin av Rem Koolhaas
Fil:Musac2.jpg|2007 - Samtidskunstmuseet i Castilla y León av Mansilla+Tuñón
Fil:Full Opera by night.jpg|2009 - Operahuset i Oslo av Snøhetta
Fil:Neues Museum 06b Treppenhalle.jpg|2011 - Trappehallen i Neues Museum i Berlin av David Chipperfield
|2013- Harpa konserthus i Reykjavík av Henning Larsen Architects og Studio Olafur Eliasson


## Referanser


## Eksterne lenker
*
Föreningen Vetenskap och Folkbildning

**Föreningen Vetenskap och Folkbildning** (VoF) er en svensk organisasjon som har som mål om å «heve offentlighetens kunnskap om vitenskapelige metoder og resultater». Organisasjonen har sete i Stockholm og utgir tidsskriftet *Folkvett*. Presidenten er Martin Rundkvist.

Hvert år deler organisasjonen ut to priser: «Årets folkbildare» og «Årets förvillare».

VoF samarbeider med tilsvarende internasjonale organisasjoner, slik som den amerikanske Committee for Skeptical Inquiry og den norske foreningen Skepsis.

## Referanser


## Eksterne lenker
* 
* Folkvett
Ghettokjempernes hus

**Ghettokjempernes hus** (engelsk: The Ghetto Fighters' House) er et museum til minne om jødiske heltegjerninger under holocaust. Medlemmer av kibbutzen Lohamei Hagetaot grunnla Ghettokjempernes hus i 1949. Grunnleggerne var jøder som hadde overlevd holocaust, og blant dem var det veteraner fra undergrunnsbevegelsene i ghettoene og partisanavdelingene. De best kjente er lederen for den jødiske motstandsbevegelsen Żydowska Organizacja Bojowa i Polen, Yitzhak Zuckerman, og hans kone, Zivia Lubetkin.

Muséet ligger i Vest-Gallilea i Israel, på kystveien Coastal Highway mellom Akko (Acre) og Nahariya.

Ghettokjempernes hus var det første muséet i verden som ble grunnlagt til minne om jødiske heltegjerninger under holocaust. Utstillingene vitner om hvor fokusert grunnleggerne var på at det måtte undervises om folkemordet på jødene under andre verdenskrig. På muséet får en lære mer om det jødiske folk i det 20. århundre og spesielt om deres liv under andre verdenskrig og holocaust.
Mange av historiene fortelles i jeg-form, der øyenvitnene selv forteller hva de har opplevd. Mange forteller om jødisk motstandsbevegelse i ghettoene, konsentrasjonsleirene og partisanavdelingene.

Friends of GFH er det engelske navnet på vennskapsforeningen til Ghettokjempernes hus. Søsterforeninger er aktive i Israel, Frankrike, Østerrike og USA.

## Avdelinger og aktiviteter
* Museumsutstillinger.
* Guidede turer (for grupper i hebraisk og på andre språk).
* Zivia og Yitzhak 'Antek' Zuckermans studiesenter (tilbyr en-, to- eller tredagsseminarer).
* The Yad LaYeled Children's Museum. (Utstillingen forteller barnas historie fra tiden under holocaust til i dag).
* Det internasjonale bokdelings prosjektet. En bruker barnebøker om holocaust til å skape debatt og forståelse rundt temaet.
* Senteret for humanistisk undervisning.
* Arkiver (dokumenter, fotografier,kulturgjenstander, kunstsamlinger, opptak og annet).
* Bibliotek og arkiv med henvisninger og referanser/kilder. (Hjelp til forskere, lærere og studenter).
* Forskningsavdeling om sovjetiske jøder under holocaust.
* Avdeling for utgivelser.

## Annet
* Opprøret i Warszawagettoen.

## Eksterne lenker
*